KIRJALLINEN KYSYMYS E-2765/01 esittäjä(t): Jonas Sjöstedt (GUE/NGL) komissiolle. Elintarvikkeiden tulevat hinnankorotukset Virossa.



Virallinen lehti nro 134 E , 06/06/2002 s. 0095 - 0096



KIRJALLINEN KYSYMYS E-2765/01 esittäjä(t): Jonas Sjöstedt (GUE/NGL) komissiolle (9. lokakuuta 2001) Aihe: Elintarvikkeiden tulevat hinnankorotukset Virossa Ehdokasvaltiot alkavat ymmärtää, minkälaisia uusia ongelmia EU:n maatalouspolitiikka niille vastedes aiheuttaa. Viron maanviljelijöille EU-hinnat merkitsevät vitamiiniruisketta. Heille tukipalkkiot ovat tähän asti olleet lähes tuntematon käsite. Viron liittyessä EU:hun tuotantohinnat kohoaisivat aivan eri tasolle. Monille kuluttajille elintarvikkeiden hintojen nousu on kuitenkin järkytys. Virolaiset, erityisesti eläkeläiset, ovat jo kokeneet kovia säännöstelystä vapautetun markkinatalouden aiheuttamien hinnankorotusten vuoksi. Monien virolaisten maataloustuotteiden hinnat tulevat kaksin- tai kolminkertaistumaan. Vuoden 2001 alussa esim. naudanlihan hinta oli vain puolet EU-hinnoista. EU:n soveltama menettely ja interventiohinnat tulevat kolminkertaistamaan omenien, tomaattien ja sokerin kuluttajahinnat. Virolaisen Postimees-lehden vuoden 2001 alussa tekemän tutkimuksen mukaan voin ja naudanlihan hinnat tulevat kaksinkertaistumaan. Maatalous saa suuria lisätuloja, ja EU voi periaatteessa ostaa Viron koko maataloustuotannon vuoden ajan, tuotantohintojen saamiseksi EU-tasolle. On hyvin todennäköistä, että myös maitojauheen, tiettyjen hedelmien ja viljan hinta nousee. Kysymys on kuitenkin siitä, mitä kuluttajat pystyvät maksamaan. Miten komissio aikoo ratkaista yllä mainitut ongelmat, niin että kuluttajille ei aiheudu kohtuutonta haittaa Viron liittyessä yhteiseen maatalouspolitiikkaan? Günter Verheugenin komission puolesta antama vastaus (14. marraskuuta 2001) Komissio seuraa maataloustuotteiden hintaeroja yhteisön ja ehdokasmaiden välillä. Viime vuosina yleinen suuntaus on ollut, että kyseisten maiden ja yhteisön tuottajahinnat lähestyvät toisiaan. Kehityksen odotetaan jatkuvan samankaltaisena hakijamaiden valmistautuessa liittymiseen, joten ei ole enää yhtä todennäköistä, että uusien jäsenmaiden kuluttajilla olisi edessään merkittäviä hinnankorotuksia heti liittymisen jälkeen. Viron tuottajahintojen ero yhteisön hintoihin on useimpien viljalajien ja sianlihan osalta viime vuosina kaventunut melko pieneksi. Muutamien tuotteiden, esimerkiksi naudanlihan, maidon ja sokerin, hintaero on edelleen merkittävä. Naudanlihan ja maidon osalta hintaeron suurimpana syynä voidaan kuitenkin pitää laatueroja. Hedelmien ja vihannesten hinnoissa on nykyäänkin suuria eroja yhteisön sisällä. Lisäksi alimpia hintoja koskeva interventiohintajärjestelmä on tarkoitettu vain äärimmäisiä tilanteita varten. Tämän vuoksi on tärkeää, ettei liittymisen yhteydessä mahdollisesti tapahtuvan hintaerojen tasoittumisen merkitystä yliarvioida. Lisäksi monissa pitkälle jalostetuissa tuotteissa (esimerkiksi maitopohjaiset jälkiruoat, juustot, makeiset ja virvoitusjuomat) raaka-aineiden hinta muodostaa vain pienen osan lopputuotteen hinnasta. Näiden tuotteiden osalta maataloustuotteiden hintamuutokset vaikuttavat vain vähän tuotteiden kuluttajahintoihin. Maataloustuotteiden ja ruokajalosteiden osalta on yhteisön ja Viron välillä jo sovittu kaupan merkittävästä vapauttamisesta: noin 85 prosenttia Viron tavanomaisista tuontituotteista ovat jo nykyisin tullittomia, ja kaikkien yhteisön maataloustuotteiden Viron-viennin täydellinen vapauttaminen jatkuu. Parhaillaan valmistellaan kaupan vapauttamista koskevien kahdenvälisten neuvottelujen toista kierrosta; tällöin on tarkoitus neuvotella erityisen herkkien alojen tuotteista, joiden tuonti on vähäistä pääasiassa korkean tullimuurin takia. Komission arvion mukaan kaupan vapauttamiskehitys johtaa käytännössä täydelliseen vapaakauppaan molemmilla puolin rajaa. Tämä voisi edistää hintojen tasoittumista ennen liittymistä, jolloin myös liittymisen yhteydessä tapahtuvien merkittävien hinnankorotusten uhka pienenisi edelleen.